Il-pandemija tal-coronavirus tħalli impatt fuq kull pajjiż u reġjun tad-dinja u kull aspett ta' ħajjitna. Fakkritna kemm aħna interkonnessi. Ħadd mhu ser ikun sikur, fl-ebda pajjiż, sakemm il-pandemija tkun qed taħkem f'partijiet differenti tad-dinja. Ir-rispett għad-drittijiet kollha tal-bniedem għandu jibqa' fil-qalba tal-ġlieda kontra l-pandemija u tal-appoġġ għall-irkupru globali. Il-pandemija u l-konsegwenzi soċjoekonomiċi tagħha qed ikollhom impatt sproporzjonat fuq id-drittijiet tan-nisa, tat-tfal u tal-persuni anzjani, u fuq il-persuni kollha f'sitwazzjonijiet vulnerabbli, inkluż ir-refuġjati, il-migranti, il-persuni spostati f'pajjiżhom, u qed japprofondixxu l-inugwaljanzi diġà eżistenti. Il-miżuri ta' rispons għandhom iqisu l-ħtiġijiet ta' dawk li huma l-aktar f'riskju ta' emarġinazzjoni, stigmatizzazzjoni, ksenofobija u razziżmu u forom oħra ta' diskriminazzjoni. Il-prevenzjoni tal-forom kollha ta' vjolenza sesswali u sessista, u l-protezzjoni minnhom, inkluż permezz ta' mekkaniżmu ta' rimedju xieraq, u aċċess kontinwu għas-servizzi tas-saħħa essenzjali kollha, huma partikolarment importanti fi żmien ta' konfinament. Il-miżuri u l-azzjonijiet kollha meħuda bħala rispons għandhom ikunu inklużivi u reattivi għal kwistjonijiet ta' ġeneru u jiżguraw il-parteċipazzjoni sħiħa u effettiva tan-nisa fil-proċessi tat-teħid ta' deċiżjonijiet u fl-istadji kollha ta' rispons u ta' rkupru. L-impatt qawwi tal-kriżi fuq id-drittijiet ekonomiċi u soċjali jeħtieġ li jiġi indirizzat ukoll. L-Unjoni Ewropea tafferma mill-ġdid il-ħtieġa li tingħata attenzjoni speċjali lill-impatt dejjem jikber tal-pandemija fuq id-drittijiet tal-bniedem, id-demokrazija u l-istat tad-dritt. F'ċirkostanzi ta' emerġenza, id-dritt internazzjonali dwar id-drittijiet tal-bniedem jippermetti lill-istati jillimitaw ċerti drittijiet tal-bniedem sakemm il-miżuri jkunu meħtieġa, proporzjonati, ta' natura temporanja u mhux diskriminatorji. Il-pandemija tal-coronavirus ma għandhiex tintuża bħala skuża biex jiġi limitat l-ispazju demokratiku u ċiviku, ir-rispett tal-istat tad-dritt u l-impenji internazzjonali, u lanqas biex titnaqqas il-libertà tal-espressjoni, il-libertà tal-istampa u l-aċċess għall-informazzjoni online u offline. Il-miżuri ma għandhomx jintużaw biex jirrestrinġu x-xogħol tad-difensuri tad-drittijiet tal-bniedem, tal-ġurnalisti, tal-ħaddiema tal-media u tal-organizzazzjonijiet tas-soċjetà ċivili. It-teknoloġiji diġitali li għandhom il-potenzjal li jiffaċilitaw it-trażżin tal-pandemija għandhom jintużaw b'rispett sħiħ tad-drittijiet tal-bniedem inkluż id-dritt għall-privatezza. Il-protezzjoni tad-dritt ta' kulħadd għall-ogħla standard ta' saħħa li jista' jinkiseb teħtieġ aċċess għal informazzjoni affidabbli. In-nies għandhom jingħataw is-setgħa li jipproteġu s-saħħa tagħhom stess u dik ta' ħaddieħor. Informazzjoni qarrieqa jew falza tista' tipperikola l-ħajja. Għalhekk huwa kruċjali li d-diżinformazzjoni tiġi miġġielda b'mod deċiżiv b'komunikazzjoni trasparenti, f'waqtha u bbażata fuq il-fatti, biex b'hekk tissaħħaħ ir-reżiljenza tas-soċjetajiet. L-Unjoni Ewropea tirrikonoxxi li r-rwol tas-soċjetà ċivili u tad-difensuri tad-drittijiet tal-bniedem huwa aktar importanti minn qatt qabel biex jinkoraġġixxi s-solidarjetà, jappoġġa lil dawk li huma l-aktar fil-bżonn, u jiddefendi d-drittijiet tal-bniedem, il-libertajiet fundamentali u l-ispazju demokratiku, u biex jippromwovi l-obbligu ta' rendikont. Dan huwa żmien ta' solidarjetà u ta' kooperazzjoni globali permezz ta' sforzi multilaterali. L-Unjoni Ewropea tafferma mill-ġdid l-impenn tagħha li tikkontribwixxi għar-rispons globali għall-pandemiji. L-Unjoni Ewropea ser tippromwovi l-koordinazzjoni fil-fora multilaterali rilevanti kollha, inkluż il-ħidma man-NU, id-WHO, il-Kunsill tal-Ewropa, l-OSKE u organizzazzjonijiet reġjonali oħrajn. Il-miżuri li jittieħdu fil-livell nazzjonali huma wkoll ta' importanza partikolari. L-Unjoni Ewropea tappoġġa r-rwol importanti tas-sistema tan-NU fil-mobilizzazzjoni u l-koordinazzjoni tar-rispons globali għall-pandemija bid-drittijiet tal-bniedem fuq quddiem nett. Nappoġġaw bil-qawwa l-appell tas-Segretarju Ġenerali tan-NU għal waqfien mill-ġlied globali immedjat, kif ukoll l-appell biex tintemm il-vjolenza sessista, u l-ħidma tal-Kummissarju Għoli għad-Drittijiet tal-Bniedem u l-Uffiċċju tagħha. L-Unjoni Ewropea tfakkar li d-drittijiet tal-bniedem huma lkoll universali, indiviżibbli, interdipendenti u interrelatati. Dan ma jistax jintesa f'dan iż-żmien ta' kriżi globali. Nintrabtu li niżguraw li r-rispons tagħna jirrispetta d-dinjità u d-drittijiet tal-bniedem ta' kulħadd mingħajr diskriminazzjoni ta' kwalunkwe tip u nsejħu lill-gvernijiet kollha madwar id-dinja biex jagħmlu l-istess. Ħadd ma għandu jitħalla l-art, u l-ebda dritt tal-bniedem ma għandu jiġi injorat. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro, is-Serbja u l-Albanija<>[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. <>[1] Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.